# Cjargne

La **Cjargne** (*Cjargna* par cjargnel, *Karnien* par todesc, *Karnija* par sloven) e je une regjon storiche dal Friûl, tes Alps Orientâls; i siei confins a son la Cjadene Cjargnele Principâl, che e segne il confin cu la Austrie a nord, il confin cu la provincie di Pordenon e po la confluence de Fele tal Tiliment a sud, il cjanâl di Aupe a jevât e il confin cul Venit a bonât, par une superficie totâl di 1220 km2. Il cjâf lûc de Cjargne al è Tumieç, che cui siei 10.500 abitants e jè la citât plui grande e plui impuartant di cheste regjon. Fuarts rapuarts storics a lein la Cjargne cu lis areis confinantis de Provincie di Belun e ancje cun il Friûl culinâr.

Stali in Cjargne (cjase di un cjargnel)
## Gjeografie

### Cjanâi e flums

La Cjargne e je une regjon storiche dal Friûl, componude di siet valadis, ognidune cul sô riu (mancul il Cjanâl di Monai, che a'ndà doi):

* Cjanâl di San Pieri, traviersât de Bût
* Cjanâl di Guart, traviersât dal Dean
* Cjanâl di Lumiei, traviersât dal Lumiei
* Cjanâl di Peteç, traviersât dal Tiliment
* Cjanâl Pedarç, traviersât de Pesarine
* Cjanâl d'Incjaroi, traviersât dal Cjarsò
* Cjanâl di Monai (clamât ancje Valcjalde), traviersât dal Margò e de Gladegne

I flums Lumiei, Dean e Bût a si butin tal Tiliment: il Lumiei a Dimpeç, il Dean a Divilin e la Bût des bandis di Tumieç; tributaris dal Dean a son il Margò (dongje Mieli) e la Pesarine (tra Dentramp e Luvincis); la Gladegne e il Cjarsò a si butin te Bût, la prime tra Sudri e Çurçuvint, il segont tra Cedarcjis e Cjadugnee.

### Lis monts

Dal pont di viste gjeologjic a si cjatin diviers gjenars di piere intes monts: il calcâr, la dolomie e la silice.
La mont plui alte e jè il Colians (2780 m). Lis altris cimis plui impuartantis a son:

* la Peralbe (2694 m)

* la Cridule (2.580 m)

* il Clap Grant (2.487 m)

* la Bivare (2.474 m)

* la Crete Forade (2.462 m)

* il Siere (2.443 m)

* la Crete di Seregnò (2.190 m)

* la la Mariane (1906 m)

* il Çoncolan (1.750 m)

* Il Colians
* Il Colians viodût di Pozòuf
* La Peralbe
* La Crete di Seregnò
* La Tinise
* La Crìdule
* Zermule viodût da Valdolce
* La Mariane viodùde da Tumieç

### I lâcs

In Cjargne i lâcs a son pôcs e avonde piçui; il plui grant e impuartant al è chel di Cjavaç. Pò a vegnin chel di Sauris, e cualchi lagut minôr come il lâc Avostanis sore Tamau, o i lâcs di Volaie e Bordaglie sore For di Avoltri, piçui ma une vore interessants dal pont di viste paesagjistic.

### I paîs

Architeture rurâl: Toglât a Clavaiis
Lis Dolomitis di For Disore
* Cjabie
* Cjavaç
* Comelians
* Çurçuvint
* Damâr
* Darte
* Davâr
* Dimpeç
* Enemonç
* For Davuatri
* For Disore
* For Disot
* Lauc
* Liussûl
* Luviê
* Paluce
* Paulâr
* Prât
* Preon
* Ravasclêt
* Raviei
* Rigulât
* Sauris
* Soclêf
* Sudri
* Trep di Cjargne
* Tumieç
* Verzegnis
* Vile di Cjargne
* Zui
* Sapade

## Storie

|  |
| --- |
| **I cosacs in Cjargne** |
| L'ataman cosac Krasnoff
Une volte colade la republiche libare, in Cjargne a rivarin gnûfs invasôrs: i Cosâcs, vignûts in Friûl za ta la Istât dal 1944. In principi il lôr numar al ere di 20.000, ma a tocjarin lis 40.000 unitâts te vierte dal '45 (al si tegni cont che la popolazion cjargnele in chê volte e jere di mancul di 60.000 animis); cun lôr a puartarin lis fameis, i cjars, i imprescj e 6.000 cjavai. Hitler al assegnà dut il teritori cjargnel, plui une part dal Alt Friûl (comuns di Bordan, Buie, Maian, Trasaghis) a dôs divisions russis, une Cosâche cjapitanade dal ataman Krassnov, chê altre caucasiche, che e jere za stade impegnade in Polonie. Come capitâl e fo sielzude Verzegnis. Par la int cjargnele la ocupazion e fo un veri e propi martiri, ancjemò vuê ben vîf tai ricuarts dai viei: cualchi famee e fo butade fûr di cjase par fâ puest ai gnûfs rivâts, un grum invezit a forin obleadis a convivi cun int da lis usancis cussì diviersis des lôr che ducj i tentatîfs di comunicazion a erin praticamentri dibants. Un grum a forin po i ats di violence ai dams de popolazion; tra i plui cognossût la espulsion di scuasit ducj i abitants di Dalès, Bordan e Trasaghis, i sacs di Cedarcjis, Cjadugnee, Dinvilin e Sudri. A Dimponç il predi dal paîs, don Giuseppe Treppo (medaie d'aur al valôr civîl) al vignì copât par vê cirût di salvâ dôs feminis dal stupri. Ma l'acjadiment che al è restât sigurementri plui tignût adamens te popolazion al è stât la coparie, ai 2 di mai dal 1945, di 22 personis a Davâr: i cosacs, bile che a si ritiravin, a vignirin tacâts di bande dai partesans; par rapresae a reagjirin cun chest ecidi. La ocupazion difat e durà fin al mai dal '45; cuant che i cosacs, par vie de avanzade angloamerecane in Italie a pierderin la sperance di vê la Cjargne dute par lôr, cjapadis fameis, cjârs e cjavai, a si incolonarin viers il Pas di Mont di Crôs, e di lì te valade dal Gail. Culì però par lôr e jere stade preparade une brute sorprese: a Yalta i cjâfs dai esercits aleâts a vevin difat stabilît che i cosacs a varessin vût di jessi consegnâts a la armade rosse: chest al voleve dî la fusilazion par i uficiâi e la deportazion tai *gulag* siberians par i altris. Alore il plui dai cosacs al stabilì di suicidâsi dibessoi: cussì tal mai dal '45 a si butarin, cun lis lôr fameis, tes aghis de Drave murint ineâts. |

Il non *Cjargne* al ven de popolazion che pe prime volte e fo a stâ in cheste regjon, i Gjai Cjargnei, rivâts culì dal Pas di Mont di Crôs plui o mancul tal 400 a.C. Cuant che al rivave il frêt Invier, i Cjargnei a levin jù te pedemontane cun lis lôr bestiis. La prime date storiche da la vignude dai Cjargnei e si à tal 186 a.C., cuant che cirche 50.000 di lôr fra oms, feminis e fruts, vignûts jù te pedemontane dulà che passavin l'Invier, a fondarin in somp un cuel une vile clamade *Akileja*. I romans, che a si davin pinsîrs par la espansion di chest popul, cuntun grant esercit a sdrumarin la vile e a ributarin i Cjargnei fra lis monts, fondant te Basse une lôr citât che clamarin par l'apont *Aquilee*. I Cjargnei però, par cjapâ possès dai plui morbits teritoris de planure furlane, a si alearin cui Celts da l'Istrie, cui Gepidi e cui Taurisci par vinci i romans; alore i romans a mandarin lis legjons dal consul Marco Emilio Scauro, che al sbaraià i Cjargnei cuntune grande bataie tal 115 p.d.C. Cussì i romans a divenerin i parons de Cjargne, là che fondaron tal I secul a.C. la colonie di *Iulium Carnicum* (al dì di vuê Zui) che e permeteve di controlâ la vie dite *Iulia Augusta* che puartave tal Noric e che e deventà la localitât plui impuartant de Cjargne. Cu la vignude da la religjon cristiane Iulium Carnicum e fo sede di une diocesi che leve pardabon di fûr dai confins di ce che è la Cjargne vuê. E fo fonfade la Plêf di San Pieri, che e cjape il non dal cuel di San Pieri, là che e je logade. Il prin patriarcje che o savìn il non al fo Ienuarius, muart tal 490; in chest periodi la regjon e subì un grum di invasions, la plui impuartant chê dai Langobarts, calâts in Friûl tal 568. E propite tal periodi langobart i vescui a scomençarin a bandonâ la Cjargne par lûcs plui segûrs come Cividât e Grau, e dal 737 no forin plui nomenâts vescui pe diocesi di San Pieri; la cure des animis e fo dade a un proposit, che al veve lis funzions di arcidiacon de Cjargne. Pò, cu la nassite dal Patriarcjât di Aquilee, tal 1077, la Cjargne e fo part dal Patriarcât, par passâ po sot de Republiche di Vignesie tal 1420; i vignesians propite de Cjargne a cjapavin gran part dal legnam che ur coventave par fâ sù lis lôr nâs. Cul Tratât di Cjampfuarmit, tal 1797, e passà, tal mût di dut il Friûl sot dal Austrie, par tornâ a la Italie tal 1866, dopo da la tierce vuere di indipendence. Cu la vignude de Prime vuere mondiâl, la Cjargne e fo un teritori in prime linie. E nassè la "Zone Cjargne", comandade dal generâl Lequio, che leve da la Peralbe fin tramai al Rombon. Cu la rote di Cjaurêt, ai 24 di otubar dal 1917, la Cjargne e fo invadude dai austri-todesc; la ocupazion e durarà par un an, fin ae liberazion, avignude tal novembar dal 1918. Ancje te Seconde vuere mondiâl la Cjargne e à vût di subî une invasion, cheste volte di bande dai Cosâcs, vignûts de Russie tal 1944 clamâts di Hitler, che al veve fât dal Friûl, e de Cjargne in mût particolâr, la *Kosakenland* la tiare dai cosacs. I Cosâcs combaterin cuintri dai partesans cjargnei, che a vevin metût sù la *Republiche libare de Cjargne*, nassude tal setembar dal 1944 e muarte tal otubar dal midiesim an. Tal mai dal 1945, cu la sconfite da la Gjermanie, i Cosâcs a si ritirarin, copant 22 oms in chel di Davâr parcè che i partesans ju vevin tacâts. Cu la fin de vuere in Cjargne e tornà la normalitât, fate però di miserie e di puaretât par il plui da la int; a forin un grum i cjargei che tai ans daspò la vuere a scugnirin migrâ, prime vie pal mont, po cul *boom* industriâl talian la migrazion e fo plui concentrade viers la planure furlane e lis grandis citâts dal nestri paîs, in mût particolâr Milan e Turin. Tal dicembar dal 2003 e fo mitude ai vôts la propueste pe creazion de *provincie de Cjargne, dal Glemonês e dal Tarvisian*, cun cjaf lûc Tumieç: di fat in Cjargne e je presint une fuarte fuarce autonomistiche, par vie des resons socio-economichis che a diferenciin cheste bande dal Friûl dal rest de provincie di Udin; il referendum dut câs al à vût esit negatîf (46% favorevui ae gnove provincie cuintri il 54% dai contraris), par vie de oposizions dai comuns dal Glemonês e dal Tarvisian.

## Clime

Il clime de Cjargne al è garp; une vore frêt cun bondantis neveadis di Invier e fresc di istât cun gruessis plois. Al si cjate culì, a pet de altris regjons des Alps, un sbassament dai limits altimetrics plui o mancul di 400-500 m; par dîsi, se tes Alps Orientâls o Centrâls la vegjetazion no cres plui sore dai 2.300 metros, in Cjargne e dismèt za a 1.900 metros.

## La flore

La plui part de Cjargne e je cuvierte dai boscs, soredut peçs, fajârs e laris, mentri plui in alte cuote si cjatin i passons, logâts sù pes clevis cun buine esposizion al soreli ma masse erts pe agricolture. In Cjargne a son presints 2.000 specis vegjetalis e plui di 1.000 gjenars di foncs.

La vegjetazion a mude biel ch'a aumente la cuote. Fin ai 400-500 m a van sù i boscs di rôi e di cjastinârs e lis culturis de zone sub-montane. Ca di pôc a subentre la flore montane: boscs di fajârs, peçs, pins e, ancje se no son propite flore, a si puedin cunsiderâ ancje i foncs. Sore dai 1.500 m, la vegjetazion arboree e si presente avonde puare, i arbui a scomencin a deventâ vie vie plui rârs, piçui e dispueâts fin a tocjâ il limit altimetric, che in Cjargne lu si cjate a 1.700 m, e al è il plui bas di dute la regjon alpine. Sore di cheste cuote a cressin dome sterps, baràçs, plets di cerniculars, in talian "mirtilli" e verts passons. Di vierte, si pues viodi in chescj pascs il sclop di colôrs dai flôr di mont, des cosulutis e des genzianis.

## La faune

La Cjargne e je habitat naturâl par un grum di nemai; tra chescj si cjatin la marmote, il cierf, il cjamoç, il stinbec, il cjavrûl, il gjal cedron, la pernîs, l'acuile. Cualchi volte al è ancje capitât che un valigjan si sedi imbatût tal ors. Condiplui, tal 2005 e je stade scuvierte par opere dai ricercadôrs de Universitât di Udin tai boscs dongje Soclêf une gnove specie di nemâl, carateristic da l'Europe di jevât, clamât *cjan-procion*.

* Marmote in Chiadinas
* Fameute di Cerfs
* Un mascjo di Cierf

## Popolazion

Al dì di vuê la Cjargne e à cirche 40.000 abitants, cun plui di 10.000 dome a Tumieç. La densitât e je une vore basse, par la plui part de regjon al di sot di 50 abitants par kmq (nome i comuns plui grancj par abitants e plui piçui par estension superin, ma di pôc, chiste suee: Tumieç, Davâr, Sudri, Darte, Vile di Cjargne, Enemonç) e il probleme dal abandon dai paîs al è une vore fuart; dopo dal 1866, cu la Unificazion de Italie, un grum di int e lassà la sô tiere par emigrâ in Europe, Americhe o Australie, cirint un futûr mancul puar e cence dutis lis dificoltâts de vite in montagne. Ancjemò vuê a son pocjis lis industriis, ancje se chest al à judât la conservazion dal ambient.

Censiment de popolazion cjargnele:

* 1871: 43.556 abitants

* 1881: 50.627

* 1891: 57.160

* 1901: 63.298

* 1911: 63.298

* 1921: 65.478

* 1931: 60.148

* 1936: 54.823

* 1951: 61.230

* 1961: 57.622

* 1971: 49.506

* 1981: 46.129

* 1991: 42.685

* 2001: 40.151

## Lenghe

Par cuasi dute la regjon si fevele furlan, te variant cjargnele. Propite la Cjargne e jè definide da cualchidun il *baluart dal furlan*. Un esempli e jè la peraule *cartufule*, di origjin todescje, che te basse e ven spès sostituide cun *patate* o ancje la peraule *cernicule*, in talian *mirtillo* e che ta in ta bàsse a clamin gjenericamentri mores. Il furlan de Cjargne al è conservadôr par i suns consonantics, ma inovadôr par chel che rivuarde lis vocâls; di fat i varis dialets cjargnei a àn insiorât il propit sisteme vocalic cun un grum di ditoncs primârs e secondârs. Il cjargnel centri-orientâl cui ditoncs secondaris *nèif* (nêf), *cròus* (crôs), al si diferenzie parò di chel occidentâl *nìaf* *crùas*. A Sapade, Sauris e Tamau invezit, di un grum di secui in cà a son fevelâts dialets todescs puartâts casù de ints todescjis te etât di mieç. Al dì di vuè parò chestis lenghis a son coladis in disûs, soplantadis da furlan e talian.

## Economie

Il Cjanâl Pedarç viodût di Clavaiis
Par vie dal teritori montagnôs, in Cjargne l'agricolture e je pôc mitude in vore; si coltivin soredut cartufulis (patatis), fasoi e blave. L'arlevament invezit al è une vore presint: a vegnin alevadis vacjis, pioris e purcîts, che di lôra vegnin salams, luaniis e speck (famôs al è chel di Sauris), mentri a nivel familiâr si arlevin gjalinis e dindis. Lis principalis industriis a son chês c'a àn a ce fâ cun il disfrutament dal len (seis, marangoneriis, fabrichis di mobils) e fabrichis di ocjai, pratiche impuartade dal Cjadovri (soredut a For Disore) e di orlois (Pesariis). In plui te basse cjargne, te zone di Damâr, e si cjate di cualchi an une vere e proprie zone industriâl, là che àn cjatât lavôr un grum di cjargnei. Impuartant pò al è il turism:i majôrs centris a son sigurementri For Disore, localitât di vilegjiature estive e di sports invernâi, e Ravasclêt, dulà c'al si cjate, tes monts Çoncolan (1.750 m) e Tamai (1.970 m), il plui grant complès schiistic di dute la regjon. Impuartant e jè ancje Darte par vie des nomenadis termis. Difondût aromai par dute la Cjargne al è pò un turism di gjenar ambientalistic, graciis a la bielece dal paesaç e dai paîs: cussì si cjatin visidadôrs tal Cjanâl Pedarç (in mût particulâr a Pesariis), a Sauris, a Paulâr, a Tamau, su lis olmis dai alpins de grande vuere, a Dimpeç, a For Davôtri e Comelians, dome par dî i lûcs plui frecuentâts.

## Gastronomie

Chê cjargnele e jè une cusine puare, par vie dai pôcs gjenars alimentars che la nature e fornîs di chestis bandis; di fat in Cjargne, teritori montagnôs, l'agricolture e jè une vore dificil, tant che une volte, fin ai prins ains '50, i cjargnei a vignivin jù te planure par baratâ i imprescj che dilunc il frêt Invier a fabricavin cul len cun blave e altris robis che in Cjargne no si cjatavin. E dîs une vilote:

*Vegnin jù i cjargnei de Cjargne*

*vegnin jù batint il tac*

*cun la pipe inte sachete*

*cence un fregul di tabac*

I plats principâi di cheste regjon duncje a son la polente, che par un grum di ains e à permitût di sorevivi in montagne, e lis mignestris, in mût particulâr la sope di fasui, clamade a Sudri *dal disesiet*, par ricuardâ l'an de invasion austro-todescje, e la jote, une sope di broade cuete cun fasoi, lat e farine di sorc. Cussì dîs un' altre vilote:

*I cjargnei mangjn la jote*

*e la cuinzin cui gjardons*

*e la fieste si petenin*

*par ch'ju crodin bogns parons*

## Manifestazions

* 5 di zenâr-*Der orsh vander belin-il cûl de belin* Sauris
* periodi di carnevâl-*Carnevâl sauran* Sauris
* Vinars Sant-*Vie Crucis* Lauc
* Domenie da Sense-*Bussade des crôs* Zui
* lui-*fieste dal persut* Sauris
* 25 di lui-*Fasin la mede* Sudri
* Vie per l'an-*Tîr des cidulis* Darte, For Davôtri, Lauc, Paulâr

## Personaçs impuartants

* Manuela di Centa, *sportive*
* Giorgio di Centa, *sportîf*
* Jacopo Linussio, *industriâl*
* Pietro Piller Cottrer, *sportîf*
* Leonardo Zanier, *poete*

## Galarie fotografiche

* Il lâc di Volaie
* Viodude di For Davôtri
* Montagnis di Sapade
* Viodude di Marançanis
* La concje di Paulâr
* Il paisut di Clavaiis
* Viodude di Trep di Cjargne
* La glesie de Madone dal Carmine a Lenzon
* Il Cjanâl di Peteç a Dimpeç
* Sauris Disot
* Stali in Cjargne. Cumò a l'è sparît cu le sfondrade manîe dai "chalets".
* Viodude di Cjabie

## Vôs leadis

* Friûl
* Alps Cjargnelis

## Viôt ancje

* (talian) Episodio Pluviale Carnico

Episodio pluviale carnico, il nuovo evento di estinzione da cui iniziò il mondo che conosciamo oggi []